CELEX: 32015D1500
Language: bg
Date: 2015-09-07 00:00:00
Title: Решение за изпълнение (ЕС) 2015/1500 на Комисията от 7 септември 2015 година относно някои защитни мерки срещу болестта заразен нодуларен дерматит в Гърция и за отмяна на Решение за изпълнение (ЕС) 2015/1423 (нотифицирано под номер С(2015) 6221) (Текст от значение за ЕИП)

8.9.2015   
            
            
               BG
            
            
               Официален вестник на Европейския съюз
            
            
               L 234/19
            
         РЕШЕНИЕ ЗА ИЗПЪЛНЕНИЕ (ЕС) 2015/1500 НА КОМИСИЯТА
   от 7 септември 2015 година
   относно някои защитни мерки срещу болестта заразен нодуларен дерматит в Гърция и за отмяна на Решение за изпълнение (ЕС) 2015/1423
   
      
         (нотифицирано под номер С(2015) 6221)
      
   
   (само текстът на гръцки език е автентичен)
   (текст от значение за ЕИП)
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Директива 89/662/ЕИО на Съвета от 11 декември 1989 г. относно ветеринарните проверки по отношение на търговията вътре в Общността с оглед доизграждането на вътрешния пазар (1), и по-специално член 9, параграф 4 от нея,
   като взе предвид Директива 90/425/ЕИО на Съвета от 26 юни 1990 г. относно ветеринарните и зоотехническите проверки, приложими при търговията в Общността с определени видове живи животни и продукти с оглед завършване изграждането на вътрешния пазар (2), и по-специално член 10, параграф 4 от нея,
   като взе предвид Директива 2002/99/ЕО на Съвета от 16 декември 2002 г. за установяване на ветеринарно-санитарни правила, регулиращи производството, преработката, разпространението и пускането на пазара на продукти от животински произход за консумация от човека (3), и по-специално член 4, параграф 3 от нея,
   като има предвид, че:
   
               (1)
            
            
               Заразният нодуларен дерматит е вирусно заболяване по говедата, най-често предавано чрез вектор и характеризиращо се с нанасянето на тежки загуби и с възможността за масово разпространение, най-вече чрез движението и търговията с възприемчиви живи животни и продукти от тях. Болестта не е от значение за общественото здраве, тъй като вирусът на заразния нодуларен дерматит не се предава на хората.
            
         
               (2)
            
            
               В Директива 92/119/ЕИО на Съвета (4) се определят общи мерки за борба с някои болести по животните, включително болестта заразен нодуларен дерматит. Сред тях са мерки, които трябва да бъдат предприети при съмнение и потвърждение на появата на болестта заразен нодуларен дерматит в стопанство, мерките, които трябва да бъдат предприети в зоните, за които са въведени ограничения, и други допълнителни мерки за успешна борба с болестта.
            
         
               (3)
            
            
               На 20 август 2015 г. органите на Гърция уведомиха Комисията за две огнища на заразен нодуларен дерматит в стопанства за говеда с около 200 животни в област Feres, регионална единица Evros в Гърция. Тези огнища представляват първите случаи на поява на заразен нодуларен дерматит в Съюза.
            
         
               (4)
            
            
               Гърция е приложила мерките по Директива 92/119/ЕИО, и по-специално е създала предпазни и надзорни зони около огнищата в съответствие с член 10 от посочената директива.
            
         
               (5)
            
            
               Рискът от разпространение на вируса на заразния нодуларен дерматит към други области в Гърция и към други държави членки, най-вече чрез търговия с живи говеда и със зародишни продукти от тях, чрез движението на някои диви преживни животни и чрез пускането на пазара на някои продукти, получени от говеда, следва да бъде овладян.
            
         
               (6)
            
            
               С цел да се предотврати разпространението на риска към други части в Гърция, към други държави членки и трети държави Комисията прие Решение за изпълнение (ЕС) 2015/1423 на Комисията (5), в което се предвиждат временни защитни мерки и се забраняват движението и изпращането на говеда и семенна течност от тях, както и пускането на пазара на някои животински продукти от регионална единица Evros.
            
         
               (7)
            
            
               След като бе получена допълнителна информация относно епидемиологичната обстановка в Гърция, вече е налице възможност посочените мерки да бъдат допълнени чрез прилагането на мерки за ограничаване на риска.
            
         
               (8)
            
            
               Определенията, използвани за целите на настоящото решение, са предвидените в съществуващото законодателство, и в частност в член 2 от Директива 92/119/ЕИО, член 2 от Директива 64/432/ЕИО на Съвета (6) и член 2 от Директива 92/65/ЕИО на Съвета (7). Някои конкретни термини обаче са специално създадени и използвани за целите на настоящото решение и поради това в него трябва да бъдат включени определения за тях.
            
         
               (9)
            
            
               Необходимо е да се определи частта от територията на Гърция, която се счита за свободна от болестта заразен нодуларен дерматит и по отношение на която не са наложени ограниченията по силата на Директива 92/119/ЕИО и на настоящото решение. Поради това е целесъобразно в приложение да се очертае ограничителна зона, като се вземе предвид нивото на риска от разпространение на болестта. Географските граници на тази зона следва да се бъдат определени въз основа на риска и на резултатите от проследяването на евентуално осъществени контакти със заразеното стопанство, възможната роля на векторите и възможността за извършване на достатъчно проверки на движението на животни и продукти. Посочената зона следва да включва предпазните и надзорните зони, създадени съгласно Директива 92/119/ЕИО. Въз основа на информацията, предоставена от Гърция, цялата територия на регионална единица Evros в Гърция следва да се разглежда като ограничителна зона.
            
         
               (10)
            
            
               Необходимо е също така да се предвидят някои ограничения на изпращането на животни от възприемчиви видове и на зародишни продукти от тях от посочената ограничителна зона, както и ограничения на пускането на пазара на някои продукти от животински произход и странични животински продукти от същата зона.
            
         
               (11)
            
            
               При поява на огнище на заразен нодуларен дерматит член 19 от Директива 92/119/ЕИО предвижда възможността за извършване на ваксинация срещу посочената болест. Понастоящем ваксинацията срещу заразен нодуларен дерматит в Гърция е забранена. Органите на Гърция обаче са обявили, че възнамеряват да пристъпят към спешна ваксинация срещу заразен нодуларен дерматит. Рискът от разпространение на болестта чрез ваксинирани животни и продукти от тях е различен от този при неваксинираните животни. Поради това посочените рискове следва да бъдат разгледани отделно и не са предмет на настоящото решение.
            
         
               (12)
            
            
               Що се отнася до риска от разпространение на болестта заразен нодуларен дерматит, различните стоки крият различни нива на риск. Както е посочено в научното становище на Европейския орган за безопасност на храните (ЕОБХ) относно заразния нодуларен дерматит (8), движението на живи говеда, семенна течност от говеда и сурови кожи от заразени говеда представлява по-голям риск от гледна точка на експозицията и последиците отколкото други продукти, като мляко и млечни продукти, обработени кожи или прясно месо, месни заготовки и месни продукти с произход от говеда, когато липсват научни или експериментални доказателства за тяхната роля при предаването на болестта. Поради това е необходимо мерките в настоящото решение да бъдат съобразени с рисковете и пропорционални на тях.
            
         
               (13)
            
            
               Забраната за движение на живи говеда извън регионална единица Evros следва да остане в сила с цел да се предотврати разпространението на болестта. Според научното становище на ЕОБХ относно заразния нодуларен дерматит и Световната организация за здравеопазване на животните (OIE) е възможно дивата фауна, т.е. някои екзотични диви преживни животни, да участват в предаването на болестта, и по-специално в Африка, където болестта е ендемична. Поради това следва да се прилагат някои превантивни мерки и за дивите преживни животни. Тъй като липсват по-конкретни правила в законодателството на Съюза за целта следва да се използват подходящите международни стандарти за това движение, предвидени в Здравния кодекс за сухоземните животни на OIE (9).
            
         
               (14)
            
            
               Тъй като Гърция поиска да бъде освободена от забраната за изпращане на говеда за незабавно клане от стопанства, разположени в ограничителната зона извън предпазните и надзорните зони, а такова освобождаване е предвидено в член 11.11.5. от Здравния кодекс за сухоземните животни на OIE, е целесъобразно изпращането на такива пратки да бъде разрешено при определени условия.
            
         
               (15)
            
            
               Също така възможността за предаване на болестта чрез семенна течност и ембриони от говеда не може да бъде изключена. Поради това следва да бъдат предвидени някои защитни мерки по отношение на посочените стоки. Тъй като липсват стандарти на Съюза, за тази цел следва да се използват научното становище на ЕОБХ относно заразния нодуларен дерматит и съответните препоръки в Здравния кодекс за сухоземните животни на OIE.
            
         
               (16)
            
            
               Според научното становище на ЕОБХ относно заразния нодуларен дерматит предаването на вируса на заразния нодуларен дерматит чрез семенната течност (естествено покриване или изкуствено осеменяване) е било доказано експериментално, а вирусът на заразния нодуларен дерматит е бил изолиран в семенната течност на експериментално заразени бикове. Поради това събирането и използването на семенна течност от говеда с произход от ограничителната зона следва да бъде забранено.
            
         
               (17)
            
            
               В съответствие с член 4.7.14. от Здравния кодекс за сухоземните животни на OIE, съгласно наръчника на Международното дружество за трансфер на ембриони болестта заразен нодуларен дерматит спада към болести или патогени от категория 4, т.е. такива, за които са извършени или се извършват проучвания, които показват, че все още не е възможно формулирането на заключения относно нивото на риска от предаване или че рискът от предаване на болестта чрез трансфер на ембриони може да не е незначителен дори когато между събирането и трансфера на ембрионите с тях е боравено правилно в съответствие с посоченото ръководство. Поради това събирането и използването на ембриони от говеда с произход от ограничителната зона следва да бъде забранено.
            
         
               (18)
            
            
               Не съществуват научни или експериментални доказателства за предаването на вируса на възприемчиви животни чрез прясно месо, месни заготовки и месни продукти. Въпреки че в научното становище на ЕОБХ относно заразния нодуларен дерматит се отбелязва, че вирусът може да оцелее в месото за известен период от време, чиято продължителност не се посочва, с действащата забрана на Съюза за хранене на преживни животни с протеини от преживни животни би била изключена възможността за малко вероятно предаване на евентуални вируси по орален път.С цел да се избегне всякакъв риск от разпространение на болестта пускането на пазара на прясно месо, месни заготовки и месни продукти, произведени от говеда с произход от регионална единица Evros, следва да бъде разрешено само когато прясното месо е получено от говеда, отглеждани в свободни от болестта стопанства, разположени в ограничителната зона извън създадените предпазни и надзорни зони. Такова месо следва да се пуска на пазара само на територията на Гърция.
            
         
               (19)
            
            
               Освен това изпращането на пратки от прясно месо, месни заготовки и месни продукти, произведени от такова прясно месо, добито от отглеждани извън ограничителната зона животни и преработено в предприятия, разположени в ограничителната зона извън предпазните и надзорните зони, може да бъде разрешено при определени условия.
            
         
               (20)
            
            
               Коластрата, млякото и млечните продукти, използвани като фуражи за животни, могат да играят важна роля за разпространението на болестта, и по-специално когато коластрата, млякото и млечните продукти не са били достатъчно топлинно обработени или подкиселени, така че да се инактивира вирусът.
            
         
               (21)
            
            
               Гърция поиска да бъде освободена от забраната за изпращане на пастьоризирано мляко и млечни продукти за консумация от човека от предприятия, разположени в ограничителната зона извън предпазните и надзорни зони. Тъй като в научното становище на ЕОБХ относно рисковете за здравето на животните при тяхното хранене с готови за ползване млечни продукти без допълнителна обработка (10) се посочват по-конкретно някои методи, чрез които могат да бъдат ограничени рисковете от разпространение на заразния нодуларен дерматит чрез млякото и млечните продукти, изпращането на пратки от мляко и млечни продукти за консумация от човека може да бъде разрешено при определени условия.
            
         
               (22)
            
            
               С Регламент (ЕС) № 142/2011 на Комисията (11) се определят правилата за прилагане на Регламент (ЕО) № 1069/2009 на Европейския парламент и на Съвета (12), включително изискванията за безопасната преработка на странични животински продукти и производните им продукти. С цел да се предотврати разпространението на заразния нодуларен дерматит, пускането на пазара на непреработени странични животински продукти следва да бъде забранено. Позоваването на преработени странични животински продукти в настоящото решение следва да се чете като позоваване на стандартите в областта на здравето на животните, установени в Регламент (ЕС) № 142/2011.
            
         
               (23)
            
            
               Мерките, предвидени в настоящото решение, следва да заменят временните защитни мерки срещу болестта заразен нодуларен дерматит в Гърция, предвидени в Решение за изпълнение (ЕС) 2015/1423. Поради това посоченото решение следва да бъде отменено.
            
         
               (24)
            
            
               Мерките, предвидени в настоящото решение, са в съответствие със становището на Постоянния комитет по растенията, животните, храните и фуражите,
            
         ПРИЕ НАСТОЯЩОТО РЕШЕНИЕ:
   Член 1
   Предмет и обхват
   1.   С настоящото решение се установяват някои защитни мерки за контрол на здравето на животните във връзка с болестта заразен нодуларен дерматит, чиято поява бе потвърдена в Гърция.
   2.   При стълкновение на нормите мерките, предвидени в настоящото решение, заменят мерките, приети от Гърция в рамките на Директива 92/119/ЕИО.
   3.   Дерогациите, предвидени в членове 4, 5, 6 и 7, не се прилагат за говеда, ваксинирани срещу заразен нодуларен дерматит, и за продукти от тях.
   Член 2
   Определения
   За целите на настоящото решение се прилагат следните определения:
   
               а)
            
            
               „говеда“ означава копитни животни от видовете Bos taurus, Bos indicus, Bison bison and Bubalus bubalis;
            
         
               б)
            
            
               „ограничителна зона“ е частта от територията на дадена държава членка, посочена в приложението към настоящото решение, която включва областта, където е било потвърдена появата на заразен нодуларен дерматит, и предпазните и надзорните зони, създадени в съответствие с член 10 от Директива 92/119/ЕИО.
            
         Член 3
   Забрана за движение и изпращане на някои животни и на семенна течност и ембриони от такива животни и за пускане на пазара на някои продукти от животински произход и странични животински продукти
   1.   Гърция забранява изпращането от ограничителната зона до други части на Гърция, до други държави членки и до трети държави на следните стоки:
   
               а)
            
            
               живи говеда и отглеждани в плен диви преживни животни;
            
         
               б)
            
            
               семенна течност, яйцеклетки и ембриони от говеда.
            
         2.   Гърция забранява пускането на пазара извън ограничителната зона на следните стоки, произведени от говеда и от диви преживни животни, отглеждани или уловени в ограничителната зона:
   
               а)
            
            
               прясно месо и месни заготовки и месни продукти, произведени от такова прясно месо;
            
         
               б)
            
            
               коластра, мляко и млечни продукти от говеда;
            
         
               в)
            
            
               сурови кожи от говеда и от диви преживни животни, различни от посочените в буква г);
            
         
               г)
            
            
               непреработени странични животински продукти от говеда и от диви преживни животни, освен когато те са предназначени или предадени под официалния надзор на компетентния орган за унищожаване или преработка в одобрено предприятие съгласно Регламент (ЕО) № 1069/2009 на територията на Гърция.
            
         Член 4
   Дерогация от забраната за изпращане на живи говеда и отглеждани в плен диви преживни животни за директно клане и за изпращане на прясно месо, месни заготовки и месни продукти, получени от такива животни
   1.   Чрез дерогация от забраната, предвидена в член 3, параграф 1, буква а), компетентният орган може да разреши изпращането на говеда и отглеждани в плен диви преживни животни от стопанства, разположени в ограничителната зона извън предпазните и надзорните зони, до кланица, която се намира в други части на Гърция, при условие че:
   
               а)
            
            
               животните са пребивавали от раждането си или през последните 28 дни в стопанство, в което през посочения период не е било официално докладвано за случай на заразен нодуларен дерматит;
            
         
               б)
            
            
               животните са били клинично инспектирани при натоварването и не са показвали никакви клинични признаци на заразен нодуларен дерматит;
            
         
               в)
            
            
               животните се транспортират до кланицата за незабавно клане директно, без спиране или разтоварване;
            
         
               г)
            
            
               кланицата е определена за клане на такива животни от компетентния орган;
            
         
               д)
            
            
               компетентният орган, отговарящ за кланицата, трябва да бъде уведомен от изпращащия компетентен орган за намерението да бъдат изпратени говедата; той уведомява изпращащия компетентен орган за тяхното пристигане;
            
         
               е)
            
            
               след пристигането в кланицата тези животни са държани и заклани отделно от другите животни в рамките на не повече от 36 часа.
            
         2.   Говеда и отглеждани в плен диви преживни животни се изпращат в съответствие с параграф 1 само ако са изпълнени следните условия:
   
               а)
            
            
               транспортното средство е било надлежно почистено и дезинфекцирано преди и след натоварването на такива животни в съответствие с член 9;
            
         
               б)
            
            
               преди и по време на транспортирането животните са защитени от нападения на насекоми вектори.
            
         3.   Компетентният орган гарантира, че прясно месо, месни заготовки и месни продукти, получени от посочените животни, се пускат на пазара в съответствие с изискванията, предвидени съответно в членове 5 и 6.
   Член 5
   Дерогация от забраната за пускане на пазара на прясно месо и месни заготовки от говеда и от диви преживни животни
   1.   Чрез дерогация от забраната, предвидена в член 3, параграф 2, буква а), компетентният орган може да разреши пускането на пазара на пратки от прясно месо, с изключение на карантия и сурови кожи, получено от говеда и от диви преживни животни от ограничителната зона извън предпазните и надзорните зони, и месни заготовки от него, при условие че прясното месо и месните заготовки са получени от животни, които:
   
               а)
            
            
               са отглеждани в стопанства в ограничителната зона, по отношение на които не са били наложени ограничения в съответствие с Директива 92/119/ЕИО; или
            
         
               б)
            
            
               са заклани преди 21 август 2015 г.
            
         Компетентният орган гарантира, че пратките, посочени в настоящия параграф, не се изпращат до други държави членки или трети държави.
   2.   Компетентният орган може да разреши изпращането до други държави членки на пратки от прясно месо и месни заготовки, произведени от такова прясно месо, получено от говеда, отглеждани и заклани извън ограничителната зона, при условие че пратките се придружават от официален сертификат със следната заверка:
   
      „Прясно месо или месни заготовки, отговарящи на условията на Решение за изпълнение (ЕС) 2015/1500 [C(2015) 6221] на Комисията от 7 септември 2015 г. относно някои защитни мерки срещу болестта заразен нодуларен дерматит в Гърция“.
   
   Член 6
   Дерогация от забраната за пускане на пазара на месни продукти, състоящи се от или съдържащи месо от говеда и от диви преживни животни
   1.   Чрез дерогация от забраната, предвидена в член 3, параграф 2, буква а), компетентният орган може да разреши пускането на пазара на пратки от месни продукти, произведени от прясно месо от говеда и от диви преживни животни от ограничителната зона извън предпазните и надзорните зони, при условие че прясното месо е получено от животни, които:
   
               а)
            
            
               са отглеждани в стопанства в ограничителната зона, по отношение на които не са били наложени ограничения в съответствие с Директива 92/119/ЕИО; или
            
         
               б)
            
            
               са заклани преди 21 август 2015 г.; или
            
         
               в)
            
            
               са отглеждани и заклани извън ограничителната зона.
            
         2.   Компетентният орган разрешава пускането на пазара на месни продукти, посочени в параграф 1, отговарящи на условията от букви а) или б) от посочения параграф, само на територията на Гърция, при условие че месните продукти са били подложени на неспециална обработка, която гарантира, че разрезната им повърхност вече не представя характеристиките на прясно месо.
   Компетентният орган гарантира, че пратките, посочени в настоящия параграф, не се изпращат до други държави членки или трети държави.
   3.   Компетентният орган разрешава изпращането на пратки, посочени в параграф 1, букви а) и б), до други държави членки само при условие че месните продукти са били подложени на специална обработка в херметически запечатан съд до достигане на стойност Fo, по-голяма или равна на три, и се придружават от официален сертификат със следната заверка:
   
      „Месни продукти, отговарящи на условията на Решение за изпълнение (ЕС) 2015/1500 [C(2015) 6221] на Комисията от 7 септември 2015 г. относно някои защитни мерки срещу болестта заразен нодуларен дерматит в Гърция“.
   
   4.   Компетентният орган може да разреши изпращането до други държави членки на пратки от месни продукти, посочени в параграф 1, буква в), само при условие че месните продукти са били подложени на неспециална обработка, която гарантира, че разрезната им повърхност вече не представя характеристиките на прясно месо, и се придружават от официален сертификат със следната заверка:
   
      „Месни продукти, отговарящи на условията на Решение за изпълнение (ЕС) 2015/1500 [C(2015) 6221] на Комисията от 7 септември 2015 г. относно някои защитни мерки срещу болестта заразен нодуларен дерматит в Гърция“.
   
   Член 7
   Дерогация от забраната за изпращане и пускане на пазара на мляко и млечни продукти
   1.   Чрез дерогация от забраната, предвидена в член 3, параграф 2, буква б), компетентният орган може да разреши пускането на пазара на мляко за консумация от човека, получено от говеда в ограничителната зона извън предпазните и надзорните зони, и на млечни продукти от такова мляко, при условие че млякото и млечните продукти са били подложени на обработка, описана в част А, точки 1.1 — 1.5 от приложение IX към Директива 2003/85/ЕО на Съвета (13).
   2.   Компетентният орган може да разреши изпращането до други държави членки на пратки от мляко и млечни продукти, посочени в параграф 1, само при условие че пратките се придружават от официален сертификат със следната заверка:
   
      „Мляко или млечни продукти, отговарящи на условията на Решение за изпълнение (ЕС) 2015/1500 [C(2015) 6221] на Комисията от 7 септември 2015 г. относно някои защитни мерки срещу болестта заразен нодуларен дерматит в Гърция“.
   
   Член 8
   Специална здравна маркировка за прясно месо, месни заготовки и месни продукти, посочени съответно в член 5, параграф 1 и член 6, параграф 2
   Гърция гарантира, че прясното месо, месните заготовки и месните продукти, посочени съответно в член 5, параграф 1 и член 6, параграф 2, са маркирани със специална здравна маркировка или идентификационен знак, която не е с овална форма и не може да бъде сбъркана със:
   
               а)
            
            
               здравната маркировка за прясно месо, предвидена в раздел I, глава III от приложение I към Регламент (ЕО) № 854/2004 на Европейския парламент и на Съвета (14);
            
         
               б)
            
            
               идентификационния знак за месни заготовки и месни продукти, състоящи се или съдържащи месо от говеда, предвиден в раздел I от приложение II към Регламент (ЕО) № 853/2004 на Европейския парламент и на Съвета (15).
            
         Член 9
   Изисквания по отношение на превозните средства, почистването и дезинфекцирането
   1.   Компетентният орган гарантира, че за всяко превозно средство, което е било в контакт с животни от възприемчиви видове в ограничителната зона и възнамерява да напусне тази зона, операторът или водачът на превозното средство представя доказателства, от които е видно, че след последния контакт с животните превозното средство е било почистено и дезинфекцирано, така че да бъде инактивиран вирусът на заразния нодуларен дерматит.
   2.   Компетентният орган определя информацията, която операторът/водачът на превозното средство за добитък да представи, за да докаже, че изискваната дезинфекция е извършена.
   Член 10
   Изисквания за уведомяване
   Гърция уведомява Комисията и другите държави членки в рамките на Постоянния комитет по растенията, животните, храните и фуражите за резултатите от наблюдението за заразен нодуларен дерматит, извършвано в ограничителната зона.
   Член 11
   Отмяна
   Решение за изпълнение (ЕС) 2015/1423 се отменя.
   Член 12
   Прилагане
   Настоящото решение се прилага до 30 октомври 2015 г.
   Член 13
   Адресати
   Адресат на настоящото решение е Република Гърция.
   
      Съставено в Брюксел на 7 септември 2015 година.
      
         
            За Комисията
         
         Vytenis ANDRIUKAITIS
         
            Член на Комисията
         
      
   
   
      (1)  ОВ L 395, 30.12.1989 г., стр. 13.
   
      (2)  ОВ L 224, 18.8.1990 г., стр. 29.
   
      (3)  ОВ L 18, 23.1.2003 г., стр. 11.
   
      (4)  Директива 92/119/ЕИО на Съвета от 17 декември 1992 г. за въвеждане на общи мерки на Общността за борба с някои болести по животните и на специфични мерки относно везикулозната болест по свинете (ОВ L 62, 15.3.1993 г., стр. 69).
   
      (5)  Решение за изпълнение (ЕС) 2015/1423 на Комисията от 21 август 2015 г. относно някои временни защитни мерки срещу болестта заразен нодуларен дерматит в Гърция (ОВ L 222, 25.8.2015 г., стр. 7).
   
      (6)  Директива 64/432/ЕИО на Съвета от 26 юни 1964 г. относно проблеми, свързани със здравето на животните, които засягат търговията в Общността с говеда и свине (ОВ 121, 29.7.1964 г., стр. 1977/64).
   
      (7)  Директива 92/65/ЕИО на Съвета от 13 юли 1992 г. за определяне на ветеринарно-санитарните изисквания относно търговията и вноса в Общността на животни, сперма, яйцеклетки и ембриони, които не са предмет на ветеринарно-санитарните изисквания, определени в специалните правила на Общността, посочени в приложение А, раздел I към Директива 90/425/ЕИО (ОВ L 268, 14.9.1992 г., стр. 54).
   
      (8)  EFSA Journal (Бюлетин на ЕОБХ) 2015;13(1):3986 [73 стр.].
   
      (9)  24-то издание, 2015 г.
   
      (10)  EFSA Journal (Бюлетин на ЕОБХ) (2006) 347, стр. 1.
   
      (11)  Регламент (ЕС) № 142/2011 на Комисията от 25 февруари 2011 г. за прилагане на Регламент (ЕО) № 1069/2009 на Европейския парламент и на Съвета за установяване на здравни правила относно странични животински продукти и производни продукти, непредназначени за консумация от човека, и за прилагане на Директива 97/78/ЕО на Съвета по отношение на някои проби и артикули, освободени от ветеринарни проверки на границата съгласно посочената директива (ОВ L 54, 26.2.2011 г., стр. 1).
   
      (12)  Регламент (ЕО) № 1069/2009 на Европейския парламент и на Съвета от 21 октомври 2009 година за установяване на здравни правила относно странични животински продукти и производни продукти, непредназначени за консумация от човека, и за отмяна на Регламент (ЕО) № 1774/2002 (Регламент за страничните животински продукти) (ОВ L 300, 14.11.2009 г., стp. 1).
   
      (13)  Директива 2003/85/ЕО на Съвета от 29 септември 2003 г. относно мерки на Общността за борба с болестта шап и за отмяна на Директива 85/511/ЕИО и Решения 89/531/ЕИО и 91/665/ЕИО, и за изменение на Директива 92/46/ЕИО (ОВ L 306, 22.11.2003 г., стр. 1).
   
      (14)  Регламент (ЕО) № 854/2004 на Европейския Парламент и на Съвета от 29 април 2004 г. за определяне на специфичните правила за организирането на официален контрол върху продуктите от животински произход, предназначени за човешка консумация (ОВ L 139, 30.4.2004 г., стp. 206).
   
      (15)  Регламент (EО) № 853/2004 на Европейския Парламент и на Съвета от 29 април 2004 г. относно определяне на специфични хигиенни правила за храните от животински произход (ОВ L 139, 30.4.2004 г., стp. 55).
   
      ПРИЛОЖЕНИЕ
      
         Гърция:
      
      Следните регионални единици в Гърция:
      
                  —
               
               
                  регионална единица Evros